অ্যাঞ্জেলিনা জোলির জীবনে ঝ়ড় যেন আর থামতেই চাইছে না। ব্র্যাড পিটের সঙ্গে বিবাহ বিচ্ছেদ পর্ব সামলে সবে কাজে নেমেছিলেন তিনি। নেটফ্লিক্সের জন্য ‘ফার্স্ট দে কিল্‌ড মাই ফাদার’ ছবির পরিচালনার দায়িত্ব নিয়ে। কিন্তু বিতর্ক পিছু ছাড়ল না জোলিকে। তাঁর ছবির কাস্টিং নিয়েই সমস্যার সূত্রপাত। মুখ্য চরিত্রের জন্য শিশু অভিনেতা খুঁজতে কাম্বোডিয়ার অনাথ আশ্রম, বস্তির স্কুলে ঘুরেছেন ছবির কাস্টিং ডিরেক্টর। শুধু তা-ই নয়। সূত্রের খবর, অডিশনের সময় নাকি টাকাপয়সা নিয়ে বাচ্চাদের সঙ্গে মজা করেছিলেন তাঁরা। জোলি অবশ্য সে সব অভিযোগ নস্যাৎ করে দিয়েছেন। ‘‘ছোট ছোট বাচ্চাদের সঙ্গে আমরা কখনওই এমনটা করব না। শিশুশিল্পীদের স্বাচ্ছন্দ্য আমার কাছে সবচেয়ে জরুরি। সেটাই করেছি আমরা। সেটে তাদের অভিভাবকরা ছিলেন, সব সময় ডাক্তার ছিল। আর অডিশনের যে গালগল্প বেরিয়েছে, আমি হলফ করে বলতে পারি, ও রকম অডিশন কখনও নেওয়া হয়নি,’’ বলেন জোলি। তাতে অবশ্য সোশ্যাল মিডিয়ায় জোলির উপর বিষোদগার থেমে থাকছে না। এখন দেখার বিতর্কের জল কতদূর গড়ায়।